《同诸生登絓月兰若》
明代·林鸿

金人青莲宇，乃在白云里。
久与名僧期，乘闲却来此。
入门闻经梵，絓壁见巾履。
落涧泉影红，侵廊藓花紫。
海天正南豁，一望见千里。
独树川上浮，孤烟岛边起。
予生况多暇，所性乐山水。
真赏非外求，冥心巢居子。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。